S-231/2007

Mál þetta, sem dómtekið var nú í dag, er höfðað hér fyrir Héraðsdómi Norðurlands eystra með ákærum ríkissaksóknara, útgefnum 14. ágúst og 20. september sl. á hendur X.

I. Ákæra útgefin 14. ágúst 2007, S-231/2007.

„fyrir eftirgreind brot gegn valdstjórninni, með því að hafa, aðfaranótt sunnudagsins 10. júní 2007, utandyra á bifreiðastæði aftan við frystihúsið við Hafnargötu á Grenivík;

1. Veist með ógnandi framkomu og með því að ýta við lögreglumanninum [A], hindrað lögreglumanninn við skyldustörf sín þegar hann gerði sig líklegan til að taka skráningarmerki af bifhjóli ákærða PK-886.

2. Tekið með vinstri hendi um háls lögreglumannsins [B] og togað hann þannig að sér þegar [B] ásamt ofangreindum [A] reyndu að handtaka ákærða og setja í handjárn í kjölfar þerra atvika sem lýst er í 1. tölulið og þegar að [B] náði að losa tak ákærða bitið [B] í vinstri framhandlegg. Við þetta hlaut [B] bólgur yfir miðjum vinstri framhandlegg og eymsli í þumalfingri hægri megin.

Telst háttsemi ákærða samkvæmt 1. tölulið varða við 2. mgr. 106. gr. almennra hegningarlaga nr. 19/1940, sbr. lög nr. 25/2007, en samkvæmt 2. tölulið við 1. mgr. sömu greinar.“

II. Ákæra útgefin 20. september 2007, S-269/2007.

„fyrir eftirfarandi brot gegn valdstjórninni, með því að hafa, aðfaranótt laugardagsins 18. ágúst 2007, við Aðalgötu [...] í Stykkishólmi;

1. Komið aftan að lögreglumanninum [C] og rifið í tækjabelti sem hann var með fest á sér og veist að honum með ógnandi framkomu og með því hindrað lögreglumanninn við skyldustörf sín, er hann var að ræða við ökumann bifreiðar við almennt umferðareftirlit.

2. Sparkað með vinstra hné upp að andliti lögreglumannsins [D] svo straukst við hægra kinnbein, er lögreglumaðurinn hugðist ræða við ákærða inni í lögreglubifreið eftir handtöku.

Telst háttsemi ákærða samkvæmt 1. tölulið varða við 2. mgr. 106. gr. almennra hegningarlaga nr. 19/1940, sbr. lög nr. 25/2007, en samkvæmt 2. tölulið við 1. mgr. sömu greinar.“

Framangreindar ákærur voru sameinaðar í þetta mál undir rekstri málsins.

Við þingfestingu málsins nú í dag kom ákærði fyrir dóminn og viðurkenndi brot sín eins og því er í ákærum lýst. Er játning hans í samræmi við gögn málsins og þykir brot hans því nægjanlega sannað og varðar við tilgreind ákvæði í ákæruskjali. Að framangreindu virtu þykja skilyrði til að fella dóm á málið samkvæmt 125. gr. laga nr. 19/1991 um meðferð opinberra mála.

Samkvæmt vottorði sakaskrár ríkisins hefur ákærði, sem er liðlega tvítugur að aldri, sætt sekt árið 2006 fyrir brot gegn lögum um ávana- og fíkniefni. Með dómi Héraðsdóms Vesturlands 3. október 2006 var ákvörðun refsingar hans frestað skilorðsbundið í tvö ár fyrir brot gegn 1. mgr. 259. gr. og 248. gr., sbr. 20. gr., sbr. 22. gr. almennra hegningarlaga. Með þeim brotum sem ákærði er hér sakfelldur fyrir hefur hann rofið skilorð þess dóms. Ber nú að ákveða ákærða refsingu í einu lagi fyrir þau brot sem hann var þá sakfelldur fyrir og þau sem hann er sakfelldur fyrir í þessu máli, eftir reglum 77. gr. almennra hegningarlaga. Með tilliti til þess að ákærði hefur nú auk annars gerst sekur um tvö brot gegn 1. mgr. 106. gr. almennra hegningarlaga, ákveðst refsing hans fangelsi í sex mánuði. Ákærði hefur ekki gerst sekur um ofbeldisbrot áður. Með tilliti til þess, aldurs hans og sakaferils að öðru leyti, verður refsing hans bundin skilorði eins og greinir í dómsorði.

Dæma ber ákærða til að greiða þóknun skipaðs verjanda síns, Ó-kk-ef R-kk-ef Ó-kk-ef hdl., sem ákveðst eins og greinir í dómsorði, að meðtöldum virðisaukaskatti.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði X, sæti fangelsi í sex mánuði, en fresta skal fullnustu refsingarinnar og hún falla niður að liðnum þremur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði þóknun skipaðs verjanda síns Ó-kk-ef R-kk-ef Ó-kk-ef hdl. 75.000 krónur.